b'\n_START_ARTICLE_\nPoison Ivy (trojanski konj)\n_START_PARAGRAPH_\nPoison Ivy je zlonamerna programska oprema, ki se uvr\xc5\xa1\xc4\x8da med trojanske konje. Obstaja ve\xc4\x8d razli\xc4\x8dic tega trojanskega konja, s katerimi napadalci \xc5\xbeelijo pridobiti podatke, ki se nahajajo na neki napravi._NEWLINE_Najpogostej\xc5\xa1e oblike so Poison Ivy RAT kot remote access trojan (kar bi lahko prevedli kot trojanski konj z oddaljenim dostopom), Poison Ivy RAT kot Remote Administration Tool (na nek na\xc4\x8din orodje za oddaljeno upravljanje) in Trojan Horse Backdoor PoisonIvy (vrsta trojanskih konjev, ki v napravo vstopajo skozi slabo zavarovana ali nezavarovana stranska vrata naprave)._NEWLINE_Zgodovina Poison Ivy sega v leto 2005, vendar pa ni to\xc4\x8dno znano, kdo je tega trojanskega konja ustvaril. Prvinske oblike Poison Ivy so bile sicer izsledene na Kitajskem in tako so nastale domneve, da so jih zasnovali kitajski hekerji z namenom vohuniti tujim vladam. Vendar je danes znano, da ne gre le za kitajske hekerje, temve\xc4\x8d si lahko Poison Ivy ustvari vsak, ki ima malo ra\xc4\x8dunalni\xc5\xa1kega znanja in \xc5\xbeeljo po pridobivanju informacij, ki niso javno dostopne. Poison Ivy je prav iz tega razloga \xc5\xa1e danes eden najbolj raz\xc5\xa1irjenih RAT-ov, priljubljen je predvsem pri amaterskih hekerjih, saj gre predvsem za\xc2\xa0\xc2\xbbnaredi sam\xc2\xab\xc2\xa0oziroma\xc2\xa0\xc2\xbbDIY\xc2\xab\xc2\xa0(do it yourself) virus._NEWLINE_Problematiko raz\xc5\xa1irjenosti kot take ter zanimanja za Poison Ivy lahko opazimo predvsem zaradi velikega \xc5\xa1tevila YouTube posnetkov, ki prikazujejo, kako namestiti in uporabljati Poison Ivy kar z doma\xc4\x8dega ra\xc4\x8dunalnika. Na nekaterih spletnih straneh obstajajo celo \xc5\xa1tevilne podpore uporabnikom._NEWLINE_Danes je Poison Ivy vse bolj pere\xc4\x8da te\xc5\xbeava, zato je vanjo usmerjeno veliko pozornosti.\n_START_SECTION_\nOdstranitev\n_START_PARAGRAPH_\nNa spletu je mo\xc4\x8d zaslediti \xc5\xa1tevilne podrobne napotke, kako odstraniti Poison Ivy \xc5\xa1kodljivo programsko opremo in njene razli\xc4\x8dice, \xc4\x8de jih anti-virusni sistem vendarle zazna. Nekateri postopki so avtomatski in jih izvedejo dolo\xc4\x8deni programi, ki jih je potrebno nalo\xc5\xbeiti na ra\xc4\x8dunalnik. Spet drugi postopki so bolj zahtevni, zato so zanje potrebna dolo\xc4\x8dena ra\xc4\x8dunalni\xc5\xa1ka znanja, \xc4\x8de ne \xc5\xbeelimo da pride do kak\xc5\xa1ne nesre\xc4\x8de zaradi ro\xc4\x8dnega upravljanja naprave._NEWLINE_Kljub vsem orodjem, ki jih je mogo\xc4\x8de dobiti na spletu, se je priporo\xc4\x8dljivo obrniti na strokovnjake.'